San Beibel e taki fu sama di á toow?\nA TOLI DI SIKIIFI A FESISE Wan kado di bun moo ala taawan\nA TOLI DI SIKIIFI A FESISE A moo gaan kado di Gadu gi libisama—Saide a wan gaan sani?\nA TOLI DI SIKIIFI A FESISE Fa i mu si a gaan bun di Gadu du gi i?\nA Beibel taki fesiman fu Kelesten keliki á mu toow?\nFa sama komoto a katibo—Fositen anga nownow\nDen wini di yu e fende te i lobi gi sama sani\nLEISI AINI Acholitongo Afrikaans Albaniya-tongo Almeniyatongo Amhareisitongo Arabiatongo Aserbaiyanitongo Aserbaiyanitongo Aymaratongo Bakratongo Baskirtongo Bataks (Karo) Bataks (Toba) Bauletongo Biak Bikoltongo Bislamatongo Bulgariatongo Choltongo Chuvashtongo Dangmetongo Deinsitongo Digortongo Doisritongo Drehu-tongo Efiktongo Eisikondeetongo Eksosatongo Estitongo Ewetongo Fensitongo Fidyitongo Fontongo Fransitongo Garifunatongo Gatongo Georgiatongo Grikitongo Guaranitongo Guntongo Haiti Kriorotongo Hawsatongo Hebrewtongo Hiligainontongo Hinditongo Hirimotutongo Hmong (wit) Hongariatongo Ibanag Igbotongo Ilokotongo Indoneisiatongo Ingrisitongo Isokotongo Italiatongo Javaans Kabiyetongo Kambodyatongo Karen (S’gaw) Kasaktongo Ketyuwatongo (Ayakutyo) Ketyuwatongo (Bolifiya) Ketyuwatongo (Kusko) Kikambatongo Kikaondetongo Kikongotongo Kikuyutongo Kilubatongo Kimbundutongo Kinyarwandatongo Kirgisitongo Kiribatitongo Kirunditongo Kisongetongo Kitongatongo (Malawi) Koerdisch, Kurmanji (Kaukasus) Kongotongo Koreya-tongo Krowâsiatongo Kurmanyitongo, Kurdia (sirilis-alfabet) Kwangalitongo Kwanyamatongo Lingalatongo Litoniyatongo Lomwetongo Lufaletongo Lugandatongo Lukonsotongo Lundatongo Luotongo Makuatongo Malagasitongo Malayalamtongo Maleisitongo Maltatongo Mambwe-Lungutongo Mamtongo Mapudunguntongo Masatektongo (Huwatala) Masedoniya-tongo Mauritius Kriorotongo Mayatongo Mbunda Miyanmartongo Mongoliyatongo Mooretongo Nahuataltongo (Gerero) Nahuataltongo (Huwasteka) Nahuataltongo (Noord-Puebla) Ndongatongo Nepalitongo Ngangela Ni-weitongo Niastongo Nidebeletongo Nidebeletongo (Zimbabwe) Nisematongo Norwegatongo Nyanekatongo Okanisitongo Oromotongo Oseitiatongo Otetelatongo Pangasinantongo Papiamentutongo (Aruba) Papiamentutongo (Korsow) Persiatongo Potogisitongo Pôlsutongo Quichua (Chimborazo) Quichua (Imbabura) Rosiyatongo Rumeiniatongo Runyankoretongo Rutorotongo Salomon eilanti pidgin Samowatongo Sangotongo Sebuwanotongo Senatongo Sepeditongo Serfiatongo Serfiatongo (Romesma-alfabet) Sesotho (Lesotho) Sesotho (Zuid-Afrika) Setswanatongo Sibembatongo Sidamatongo Silositongo Sinhalatongo Sinyanyatongo Slofeiniatongo Slowâkiatongo Sneisitongo Mandarin (fosiwan Sneisitongo Mandarin (makrikiwan) Spanyorotongo Sramakatongo Sranantongo Sulutongo Swahilitongo Swahilitongo (Kongo) Swatitongo Sweidsitongo Syitongatongo Syonatongo Tagalogtongo Tahititongo Taitongo Tamiltongo Tatartongo Telugutongo Tetun Dili Tiftongo Tigrinyatongo Tok Pisintongo Tongantongo Torkutongo Toyolabaltongo Tsongatongo Tswatongo Tsyilubatongo Twitongo Tyekiatongo Tyitumbukatongo Tyityewatongo Tyiyaotongo Tyokwetongo Tzeltaltongo Tzotziltongo Ukrainitongo Umbundutongo Urdutongo Urhobotongo Vendatongo Vietnameisitongo Waray-Waraytongo Wayuunaikitongo Wolaitatongo Yapantongo Yorubatongo Zandetongo\nA Wakititolen | No. 1 2017\nYesesi deesi Peitilisi main di a go luku en.—Mateyesi 8:14, 15; Malikisi 1:29-31\nA OMEN keliki e leli taki den fesiman fu den á mu toow. Wantu fu den keliki ya a Lomusu keliki, omen fu den Orthodox keliki, a Buda biibi, anga omen taa keliki. Ma omen sama e si enke na a sani ya meke den fesiman fu den keliki e kibii didon anga pikinengee anga taa sama.\nA Beibel taki den fesiman fu den Kelesten keliki á mu toow? Efu u wani sabi a piki, da u mu luku fosi pe a gwenti ya komoto, anga fa Gadu e si en.\nPE A GWENTI YA KOMOTO?\nWan buku (Encyclopædia Britannica) e taki, te den keliki taki den fesiman fu den á mu toow, da noiti a fesiman ya mu siibi anga wan sama. Aini 2006, a fesiman fu Lomusu Keliki di den e kai Paus Benedictus XVI be taigi den sama di e teke fesi aini Lomusu Keliki taki a gwenti di den Keliki fesiman abi taki den nai toow, á bigin langa baka di den apostel dede.\nMa den fosi Kelesten á be abi a gwenti ya. A apostel Pawlesi di be e libi na a ten de, be wasikoi den Kelesten taki sama be o „poti pakisei a bosikopu di o gei enke a fu Gadu”. A taki den sama ya be o „tapu sama fu toow”.—1 Timotiyesi 4:1-3.\nA baka a yali 100, neen den keliki di be e kai denseefi Kelesten bigin anga a gwenti ya. Wan buku (Celibacy and Religious Traditions) be sikiifi taki a omen sama aini a Gaan Kownukondee fu Rome á be e siibi anga uman efu man, neen meke den keliki be teke a gwenti ya tu.\nAini den yali baka dati, den fesiman fu den keliki be bigin leli taawan taki efu wan sama wani toon fesiman aini keliki, a á mu toow. Den be taki efu wan sama didon anga wan taawan, a á kiin. A sama de á fiti fu du a wooko fu keliki fesiman tu. Ma wan buku (Encyclopædia Britannica) be sikiifi taki na a pisi ten fu a yali 1000 a omen pilisite anga pastoo be abi uman.\nNa a pisi ten fu a yali 1123 anga 1139 den keliki di be e kai denseefi Kelesten be holi wan gaan komakandaa a Rome. Na a komakandaa ya den be poti a weiti taki den fesiman fu den Kelesten keliki á mu toow. A weiti ya de aini Lomusu Keliki te anga a dei fu tide. Den be du a sani ya, fu di te wan pilisite be toow, da neen pikin be o fende a gudu fi en te a be dede. Ma efu a á be toow, da na a keliki be o taki fu den gudu fi en.\nFA GADU E SI A SANI YA?\nA Beibel e soi wi kiin fa Gadu e pakisei fu a toli ya. Wi e leisi den sani di Yesesi be taki fu den sama di á toow fu di „den wani du moo gi a Kownukondee fu hemel” (Mateyesi 19:12). Pawlesi be taki so wan sani tu di a be e taki fu den sama di á be toow „fu a bun nyunsu ede”, leti enke en.—1 Korentesama 7:37, 38; 9:23.\nMa Yesesi anga Pawlesi á be taki sama á mu toow. Yesesi be taki a ná ala sama poi tan den á toow, ma „Gadu mu gi a sama a okasi fosi”. Di Pawlesi be e taki fu den sama di á toow, a be taki kiin taki: „Masaa á gi mi wan weiti gi den sama di á toow, ma mi e taki san mi denki.”—Mateyesi 19:11; 1 Korentesama 7:25.\nBeibel e soi tu taki aini a ten fu den fosi Kelesten, a omen fu den baala di be e teke fesi aini a Kelesten kemeente be toow. Peitilisi a be wan fu den baala ya (Mateyesi 8:14; Malikisi 1:29-31; 1 Korentesama 9:5). Ma a omen sama aini a Gaan Kownukondee fu Rome be e libi wan hululibi. Neen meke Pawlesi be sikiifi taki wan man di e teke fesi aini a Kelesten kemeente „mu abi wan uman namo”. A be taki „den pikin fi en mu e aliki en”.—1 Timotiyesi 3:2, 4.\nA á be de so taki den Kelesten di be toow á be e didon anga den toowpaa, bika Beibel taki „a man mu gi en uman san a abi leti fu fende”. Ai soi tu taki man anga uman di toow „a mu mombii a taawan” (1 Korentesama 7:3-5). Den sani ya e soi kiin taki Gadu nai tapu sama fu toow. A ná wan weiti di a poti gi den fesiman fu den Kelesten keliki tu.\nFU A BUN NYUNSU EDE\nEfu Beibel nai dwengi wan sama fu tan sondee fu toow, da saide Yesesi anga Pawlesi be taki a bun te wan sama á toow? Te wan sama á toow, a abi moo okasi fu paati a bun nyunsu anga taawan. Te wan sama á toow, a man du moo gi Gadu, bika a ná abi den booko-ede di wan toowsama abi.—1 Korentesama 7:32-35.\nLuku a toli fu wan man den e kai David. A be e wooko aini Meksikow Foto. A wooko fi en be e pai bun. Ma a fika a wooko, neen a foloisi go a wan boiti peesi a Kosta Rika fu go leli sama sani fu Beibel. A di David á be toow meke a be poi du a sani ya? A taki: „Eeye. A á be makiliki fu gwenti a libi aini wan taa kondee. Ma di mi á be toow, da a á be taanga so, bika mi á be abi sama e solugu.”\nClaudia a wan Kelesten sisa di be lobi go yeepi a peesi pe den be abi peleikiman fanowdu. A taki: „Mi e piisii anga a wooko di mi e wooko gi Gadu. Mi biibi e moo taanga te mi e si fa ai solugu mi.”\n„I toow efu yu á toow, a libi o switi, solanga yu e du san i poi gi Yehofa Gadu.”—Claudia\nA ná pina i de te yu á toow. Claudia taki: „I toow efu yu á toow, a libi o switi, solanga yu e du san i poi gi Yehofa Gadu.”—Psalm 119:1, 2.\nNo. 1 2017 | Yu e si a kado di Gadu gi libisama enke wan gaan sani?\nA WAKITITOLEN No. 1 2017 | Yu e si a kado di Gadu gi libisama enke wan gaan sani?\nFa den owluman e yeepi aini den kemeente fu Yehofa Kotoigi?


Dini Yehofa anga i hii ati! | Wakititolen\nLEISI AINI Acholitongo Bataks (Karo) Bataks (Simalungun) Bataks (Toba) Bauletongo Biak Bislamatongo Chintongo (Haka) Choltongo Chopi Drehu-tongo Fransitongo Garifunatongo Groenlandtongo Hmong (wit) Ibantongo Ingrisitongo Italiatongo Javaans Kambodyatongo Kaqchikel (Centraal) Karen (S’gaw) Kasaktongo Ketyuwatongo (Ankas) Ketyuwatongo (Ayakutyo) Ketyuwatongo (Kusko) Kikongotongo Kimbundutongo Kisitongo Krio Laostongo Lomwetongo Lukonsotongo Makuatongo Maltatongo Mamtongo Mapudunguntongo Masatektongo (Huwatala) Mauritius Kriorotongo Miksetongo Misotongo Nadautongo Nahuataltongo (Gerero) Nahuataltongo (Huwasteka) Nahuataltongo (Noord-Puebla) Nahuataltongo (centraal) Navayotongo Ngaberetongo Ngangela Ni-weitongo Niastongo Nyanekatongo Nyungwe Okanisitongo Potogisitongo Quichua (Chimborazo) Quichua (Imbabura) Romani (Macedonië, cyrillisch) Romanitongo (Masedoniya) Romanitongo (Zuidsei fu Grikikondre) Runyankoretongo Rutorotongo Seisyel-èilanti Kriorotongo Senatongo Spanyorotongo Sramakatongo Sundaas Tahititongo Talapanektongo Totonaktongo Toyolabaltongo Tswatongo Tyokwetongo Tyuabotongo Tzeltaltongo Udgurtongo (sirilis-alfabet) Umbundutongo Urdutongo Urundtongo Walisitongo Wayuunaikitongo\nAsa, Yowsafat, Heskiya, Yosiya\n„Yehofa mi e begi i baa, gaantangi ná feegete fa mi aliki i anga wan kiin-ati, anga fa mi dini i anga mi hii ati.”—2 KOWNU 20:3.\nFA I BE O PIKI?\nSan a wani taki fu dini Yehofa anga i hii ati?\nSan yu e leli fu a piisii di Yehofa be e piisii anga den fo kownu fu Yuda?\nSowtu wan fu den fo kownu fu Yuda baka i wani waka? Saide i wani waka neen baka?\n1-3. San a wani taki fu dini Yehofa anga u hii ati? Sowtu toli e tyai a sani ya kon a kiin?\nALA wi a sondu sama, neen meke wi e meke fowtu. Ma ai bigi gi u taki Yehofa de kabakaba fu gi u paadon fu di a meke en manpikin dede gi u. Neen meke efu wi abi sakafasi neen u soi en taki den sondu di u du e hati u, u sa begi en fu a gi u paadon. Te u du so, u sa biibi taki Yehofa „ná o meke u pai fu ala den fowtu di u meke” (Psalm 103:10). Ma winsi fa a o gi u paadon, a wani u „dini en anga u hii ati” (1 Koloniki 28:9). San o yeepi u fu dini en anga u hii ati winsi fa wi e meke fowtu?\n2 Wan sani di o yeepi u fu dini Yehofa anga u hii ati, a te wi e luku a libi fu Kownu Asa anga Amasiya. Den tu kownu ya a be bun kownu. Ma fu di den be abi sondu meke denseefi be e meke fowtu. Tokuso Beibel taki: „Asa dini Gadu anga en hii ati en hii libi” (2 Koloniki 15:16, 17; 25:1, 2; Odo 17:3). A be e meke moiti ala yuu fu du san Yehofa lobi. Anga en „hii ati a be e dini en” (1 Koloniki 28:9). Ma Amasiya á be e dini Yehofa anga en hii ati. Baka di a wini den feyanti fu Yehofa, a teke den gadu fu den, neen a tyai den go neen kondee go dini.—2 Koloniki 25:11-16.\n3 Wan sama di e dini Yehofa anga en hii ati lobi en. A wani dini en fu teego. Son leisi te Beibel e taki fu a ati, da a wani taki a fasi fa wan sama de tuutuu. A fasi fa ai denki, den sani di a lobi, den sani di a wani du aini a libi, anga saide ai du son sani. Winsi fa wi e meke fowtu, tokuso u man dini Yehofa anga u hii ati. Yehofa nai dwengi u fu dini en. A ná di u ná abi sani fu du meke wi e dini en tu. Ma a wiseefi wani dini en.—2 Koloniki 19:9.\n4 Wi o fusutan moo bun san a wani taki fu dini Yehofa anga u hii ati te u luku a libi fu Asa anga dii taa kownu fu Yuda di be e dini Yehofa. Den kownu ya na Yowsafat, Heskiya anga Yosiya. Winsi fa den fo kownu ya be e meke fowtu, toku den be e libi enke fa Yehofa wani. Yehofa be e si taki den kownu ya be e dini en anga den hii ati. Saide meke Gadu be e si den so? Fa u sa waka a den kownu ya baka?\n„ASA BE E DINI YEHOFA ANGA EN HII ATI”\n5. San Asa du di a toon kownu?\n5 Asa a be du fu dii kownu fu Yuda baka di den Islayelisama naki paati. Na a wan se, i be abi a tin-lo kownukondee fu Islayeli. Na a taa se, i be abi a tu-lo kownukondee fu Yuda. Di Asa toon kownu a du ala san a be man fu puu afokodeei anga hululibi aini a kondee. A puu ala den falisi gadu di sama be e dini aini a kownukondee. A puu den sama di be e libi wan hululibi na a tempel tu. Boiti dati Asa puu en gaanmma „enke uman-kownu, bika a be meke wan takuu pobiki gadu” (1 Kownu 15:11-13). Asa be gi a foluku taanga-sikin fu ’dini Yehofa’ anga fu wooko anga den „weiti” fi en. A be du ala san a be man fu yeepi a foluku fu dini Yehofa.—2 Koloniki 14:4.\nAsa be de namonamo fu puu afokodeei aini a kownukondee\n6. San Asa du di den Etiyopiyasama be kon feti anga Yuda?\n6 Den fosi tin yali di Asa be e tii enke kownu, a kownukondee fu Yuda á be feti anga nawan kondee. Ma di den tin yali de pasa, neen den sama fu Etiyopiyakondee kon anga wan miliyun suudati anga dii ondoo asiwagi fu feti anga Yuda (2 Koloniki 14:1, 6, 9, 10). San Asa du? A á be e feele. A be e biibi taki Yehofa poi yeepi en foluku. Neen meke a begi Yehofa fu a yeepi den fu wini a feti. (Leisi 2 Koloniki 14:11.) Son leisi Yehofa be e meke den Islayelisama wini den feyanti fu den winsi a kownu á be e tyai enseefi bun. Yehofa be e du a sani ya fu di a be wani soi den feyanti taki neen na a tuu Gadu (1 Kownu 20:13, 26-30). Ma a leisi ya, a di Asa be e fitoow Yehofa meke a yeepi den. Yehofa aliki a begi fu Asa, bika a meke Asa wini a feti (2 Koloniki 14:12, 13). Ma bakaten Asa meke wan gaan fowtu. Di a be de a nowtu a á begi Yehofa, ma a begi a Kownu fu Siriya fu yeepi en (1 Kownu 15:16-22). Anga ala fa Asa be du a sani ya, toku Yehofa be e si taki Asa lobi en. A „dini Yehofa anga en hii ati te enke a dede”. Fa u sa waka a Asa baka?—1 Kownu 15:14.\n7, 8. Fa u sa waka a Asa baka?\n7 San o yeepi u fu sabi efu wi e dini Yehofa anga u hii ati? U mu akisi useefi taki: ’Mi e du san Yehofa taki winsi a á makiliki? Mi e du ala san mi man fu meke a kemeente tan kiin? Pakisei Asa. Efu a á be abi deki-ati a á be o puu en gaanmma enke uman-kownu. Son leisi useefi mu soi taki wi abi deki-ati enke Asa. Kon u taki den puu wan famii fi i na a kemeente fu di a du wan gaan sondu, ma a á wani kengi. Yu o mumui anga en ete? San i be o du?\n8 Leti enke Asa, son leisi wi e si enke ala sama e buuse u. Kande den pikin di yu anga den e go na a wan sikoo efuso den sama di e leli i, e poti i wisiwasi fu di yu e dini Yehofa. Kande sama a wookope nai kaba fusutan saide yu e puu wooko dei fu go a konkelesi efuso saide yu á wani wooko moo langa fu meke moo moni. Te den sowtu sani ya miti i, i mu fitoow Gadu leti enke Asa. Begi Yehofa, abi deki-ati, da i meke moiti fu du san bun. Ná feegete taki Gadu be gi Asa taanga-sikin. A o gi i taanga-sikin tu.\n9. Fa Yehofa e fii te wi e yeepi taawan fu sabi en?\n9 Asa á be e suku wini fi en wawan. A be e gi taawan taanga-sikin tu fu „suku Yehofa”. Useefi e yeepi sama fu dini Yehofa. Yehofa e si te wi e yeepi taawan fu sabi en. Ai piisii te a si taki a di u lobi en anga fu di u wani sani waka bun anga taawan aini a ten di e kon meke wi e yeepi den fu sabi en.\nYOWSAFAT BE E SUKU YEHOFA\n10, 11. Fa u sa waka a Yowsafat baka?\n10 Yowsafat a manpikin fu Asa, „waka neen dda Asa baka” (2 Koloniki 20:31, 32). Saide Beibel taki a sani ya? Bika leti enke Asa, Yowsafat gi a foluku taanga-sikin fu den á gwe fika Yehofa. A sende man go a den foto fu Yuda fu go leli den sama san sikiifi aini ’a Weiti fu Yehofa’ (2 Koloniki 17:7-10). A go a den mongo fu Efrayim wan pisi fu a tin-lo kownukondee fu Islayeli, fu yeepi den sama fu ’dini Yehofa baka’ (2 Koloniki 19:4). Yowsafat a be wan kownu di be e „dini Yehofa anga en hii ati”.—2 Koloniki 22:9.\nYowsafat gi a foluku taanga-sikin fu dini Yehofa\n11 Aini a ten ya Yehofa wani ala sama a goontapu sabi en. Ala u sa meke moiti fu yeepi taawan fu sabi Yehofa. Yu e meke moiti fu du a wooko ya ala mun? I lobi leli sama san sikiifi aini Beibel fu denseefi bigin dini Yehofa? Yu e begi Yehofa fu a yeepi i? Efi i meke moiti Yehofa o yeepi i fu fende wan Beibelsutudi. I de kabakaba fu sutudeli anga wan sama winsi i mu fika wantu sani di i lobi du? Leti enke fa Yowsafat be yeepi taawan fu dini Yehofa baka, a so useefi mu meke moiti fu yeepi den sama di saka gwe. Den owluman e seeka sani fu yeepi den sama di wani kon dini Yehofa baka. Den e meke moiti fu miti ala den sama ya.\n12, 13. (a) San Yowsafat du di a be e feele? (b) Saide u mu waka a Yowsafat baka?\n12 Leti enke Asa, a so Yowsafat be e fitoow Yehofa di wan gaan kulu suudati kon feti anga Yuda. (Leisi 2 Koloniki 20:2-4.) Yowsafat be e feele, neen meke a begi Yehofa fu a yeepi en. Di a begi Yehofa, a taigi en taki efu a feti anga den feyanti a ná o poi wini den. A taigi Yehofa tu taki en anga a foluku á sabi san den mu du. Ma Yowsafat be e biibi taki Yehofa be o yeepi den. A taigi Yehofa taki: „A yu wi e luku fu yeepi u.”—2 Koloniki 20:12.\n13 Leti enke Yowsafat, son leisi u nai sabi san u mu du te wi abi polobelema, wi e feele (2 Korentesama 4:8, 9). Ma wi á mu feegete san Yowsafat be du. Leti na ala sama fesi a begi Yehofa, neen a taigi Yehofa fa den e fii (2 Koloniki 20:5). Dada fu osu sa waka a Yowsafat baka. Den mu akisi Yehofa fu a yeepi den te den abi polobelema. Begi en fu a yeepi i fu sabi san i mu du. Sen á mu kisi i fu begi fu yu osufamii yee. Te den e yee fa yu e begi Yehofa, den o si taki yu e fitoow en. Leti enke fa Yehofa be yeepi Yowsafat, a so a o yeepi i tu.\nHESKIYA BE E DU BUN ALA YUU\n14, 15. Fa Heskiya soi taki a be e fitoow Yehofa anga en hii ati?\n14 Heskiya a wan fu den kownu di á be gwe fika Yehofa. Winsi fa Heskiya dda á be e tyai enseefi bun, winsi fa a be e dini falisi gadu, tokuso Heskiya á gwe fika Yehofa. „A be puu ala den hei peesi pe sama be e dini falisi gadu aini a kondee. A booko den santa ponsu di sama be e dini. A koti a santa ponsu puu. A poli a kopoo sineki di Mosesi be meke tu”, bika den Islayelisama be e dini en. Heskiya be e dini Yehofa anga en hii ati. „A be e du san sikiifi aini den weiti di Yehofa be gi Mosesi.”—2 Kownu 18:1-6.\n15 Di Heskiya be e tii enke kownu, den Asiriya suudati be booko kon aini Yuda. Den be de namonamo fu poli Yelusalem. Sanherib, a kownu fu Asiriya be e wisiwasi Yehofa. A du ala sowtu sani fu meke Heskiya gi abaa. Heskiya be e fitoow Yehofa anga en hii ati winsi a á be makiliki, neen meke a begi en fu a yeepi en. A be sabi taki Yehofa taanga dyow moo den Asiriya suudati. A be sabi tu taki Yehofa poi yeepi en foluku. (Leisi Yesaya 37:15-20.) Gadu aliki a begi fu Heskiya. A meke wan engel kii 185.000 Asiriya suudati.—Yesaya 37:36, 37.\n16, 17. Fa i sa waka a Heskiya baka?\n16 Bakaten Heskiya siki tokotoko, pikinmoo en boo koti. Ma di a siki a begi Yehofa fu a yeepi en. A begi Yehofa fu a á feegete a fasi fa a be e aliki en. (Leisi 2 Kownu 20:1-3.) Yehofa aliki a begi fu Heskiya, neen a deesi en. Beibel e soi taki aini a ten ya Yehofa nai du wonduu fu deesi u te u siki. A nai du wonduu fu meke u libi moo langa tu. Ma leti enke Heskiya u sa biibi taki Yehofa o yeepi u. Te wi e begi Yehofa u sa taigi en taki: „Yehofa mi e begi i baa, gaantangi ná feegete fa mi aliki i anga wan kiin-ati, anga fa mi dini i anga mi hii ati.” Yu e biibi taki Yehofa ná o gwe fika i winsi i siki?—Psalm 41:3.\n17 San a wan taa sani di u sa du fu waka a Heskiya baka? Kande u si taki wan sani e tapu u fu dini Yehofa enke fa a wani, efuso u si taki wi e du wan sani di e meke u ná abi ten fu dini Yehofa. Aini a ten ya a omen sama e si balinen man anga taa sama di den á sabi enke gadu. Den e lesipeki den sama ya pasa peesi. Den e luku fowtow efuso e leisi sani fu den sowtu sama ya omen yuu langa a Internet. A switi te wi e koboloiki u telefon, tablet efuso taa sani fu taki anga u famii anga mati. Ma u mu luku bun fu wi á lasi omen ten a den sani ya. Kande wi o bigin fii useefi te sama e taigi u taki den lobi den fowtow anga den taa sani di wi e poti a Internet. Ma te u fusutan taki den nai poti pakisei a den sani ya moo, da a sani de sa meke u fii booko-saka. U sa leli wan sani fu Pawlesi, Preskela anga Akwila. I si enke den be e meke moiti fu sabi ala den pikinpikin sani di sama be e du ala dei, moomoo sama di á be e dini Yehofa? Beibel taki Pawlesi „bigin peleiki a wowtu fu Gadu fayafaya”. Preskela anga Akwila be e peleiki a wowtu fu Gadu tu. Den be e yeepi sama fu fusutan „taki Yesesi a Kelestesi” (Toli 18:4, 5, 26). U mu akisi useefi taki: ’Mi e luku bun fu mi á si taawan enke gadu? Mi e meke moiti fu mi á koboloiki omen ten fu du sani di á de fanowdu?’—Leisi Efeisesama 5:15, 16.\nYOSIYA BE E DU SAN A WEITI FU YEHOFA TAKI\n18, 19. Fa u sa waka a Yosiya baka?\n18 Kownu Yosiya be e du san a weiti fu Yehofa taki anga en hii ati (2 Koloniki 34:31). Yosiya a be wan bakapikin fu Heskiya. A yonkuuyonkuu „a bigin dini a Gadu fi en afo David”. Di Yosiya be abi 20 yali, a bigin puu den falisi gadu aini Yuda. (Leisi 2 Koloniki 34:1-3.) Yosiya be e du ala san a be man fu du san Yehofa lobi. Te i luku en bun a du sani moo den taa kownu fu Yuda. Wan dei neen a edeman fu den pilisite fende a buku fu a Weiti fu Gadu aini a tempel. Kande a Mosesi seefi be sikiifi a buku ya. Di a seketasi leisi a buku gi Yosiya, a be fusutan taki efu a wani dini Yehofa anga en hii ati a mu du moo. A gi taawan taanga-sikin fu dini Yehofa anga den hii ati. Neen meke di a be de a libi, a foluku be e „du ala san Yehofa, a Gadu fu den afo fu den taigi den”.—2 Koloniki 34:27, 33.\nYosiya be wani Yehofa piisii, neen meke a bigin du san sikiifi aini a Wowtu fu Gadu\n19 Efi i yonkuu, i sa waka a Yosiya baka. Iseefi sa meke moiti fu sabi Yehofa moo bun, enke Yosiya. Te Yosiya be e pakisei en gaandda Manase, da a be musu fusutan taki Yehofa de kabakaba fu gi sama paadon. Iseefi poi leli omen sani a den gaandi wan di de aini a kemeente efuso fu yu osufamii. Den sa taigi i ala den bun sani di Yehofa du gi den. Ná feegete san Yosiya du di a fusutan san sikiifi aini a Wowtu fu Gadu. A be wani Yehofa piisii, neen meke a bigin du san sikiifi aini a Wowtu fu Gadu. Iseefi o fende taanga-sikin fu du san Yehofa taki efu yu e leisi a Wowtu fi en. A sani de o yeepi i fu yu anga Yehofa toon bun mati. A o yeepi i fi i de moo koloku tu. Boiti dati, yu o wani yeepi taawan fu den sabi en. (Leisi 2 Koloniki 34:18, 19.) Te yu e sutudeli Beibel, kande yu o fusutan taki sani de ete di i sa du gi Yehofa. Efi i fusutan a sani de, du ala san i man fu du san Yehofa wani leti enke Yosiya.\nDINI YEHOFA ANGA I HII ATI\n20, 21. (a) San u si fu den fo kownu di u taki fu den aini a artikel ya? (b) San wi o luku aini a taa artikel?\n20 San u sa leli fu den fo kownu fu Yuda di be e dini Yehofa anga den hii ati? Den man ya be wani du san Yehofa lobi. Den be wani dini en den hii libi. Den be e biibi taki Yehofa poi yeepi den te feyanti be e kon feti anga den. A moo pelensipali sani, na a lobi di den man ya be lobi Yehofa meke den be e dini en.\n21 Winsi fa den fo kownu ya be e meke fowtu, Yehofa be lobi den. A be e si taki den kownu ya lobi en tuutuu. Useefi e meke fowtu fu di wi a sondu sama. Ma Yehofa e piisii te ai si taki wi e dini en anga u hii ati. Aini a taa artikel wi o luku san u sa leli fu den fowtu di den fo kownu ya meke.


„Ná feegete fu kai sama kon a yu osu”—Hebrewsama 13:2 | Wakititolen\nLEISI AINI Bataks (Karo) Bataks (Toba) Bauletongo Biak Bislamatongo Choltongo Chopi Drehu-tongo Fransitongo Garifunatongo Groenlandtongo Haiti Kriorotongo Hmong (wit) Ibantongo Ingrisitongo Italiatongo Javaans Kaktikuel-tongo Kambodyatongo Karen (S’gaw) Kasaktongo Ketyuwatongo (Ankas) Ketyuwatongo (Ayakutyo) Ketyuwatongo (Kusko) Kikongotongo Kilubatongo Kimbundutongo Kisitongo Kisongetongo Kongotongo Krio Laostongo Makuatongo Maltatongo Mamtongo Masatektongo (Huwatala) Mauritius Kriorotongo Misotongo Nadautongo Nahuataltongo (Gerero) Nahuataltongo (Huwasteka) Nahuataltongo (Noord-Puebla) Nahuataltongo (centraal) Ngaberetongo Ngangela Niastongo Nyanekatongo Nyungwe Okanisitongo Potogisitongo Quichua (Chimborazo) Quichua (Imbabura) Romanitongo (Zuidsei fu Grikikondre) Seisyel-èilanti Kriorotongo Senatongo Spanyorotongo Sramakatongo Tahititongo Talapanektongo Totonaktongo Toyolabaltongo Tswatongo Tsyilubatongo Tyokwetongo Tyuabotongo Tzeltaltongo Umbundutongo Urundtongo Walisitongo Wayuunaikitongo\n„Ná feegete fu kai sama kon a yu osu.”—HEBREWSAMA 13:2.\nSaide u mu kengi a fasi fa wi e si sama di wi á sabi?\nFa Bowas soi taki a be e si taa kondee sama enke fa Yehofa e si den?\nFa u sa soi switifasi gi taa kondee sama?\n1, 2. (a) San e miti taa kondee sama aini a ten ya? (Luku a fowtow na a bigin.) (b) San Pawlesi be membee den baala anga sisa? Sowtu akisi wi o luku?\nMOO enke 30 yali kaba, Osei foloisi komoto a Gaana go tan a Europa. A ten de a á be toon Yehofa Kotoigi ete.  (Luku a pisi: Ete wan pelensipali sani.) A baala ya taki: „Mi be si taki gaanse sama á be e booko den ede anga mi. A peesi be koo. Di mi komoto na a peesi pe den e teke opalani, koo kii mi te mi kee. Fositoon aini mi libi a sowtu koo de naki mi.” Fu di a be taanga gi Osei fu taki a tongo fu a kondee de, meke a baka wan yali fosi a fende wan bun wooko. A be e angii fi en famii. A be e fii enke a ná abi mati.\n2 Efu a sani ya be miti i, fa i be o wani sama libi anga i? I be o wani den bali wadaa gi i, di i be o go a wan Kownukondee zaal. I be o wani den soi taki den lobi i, winsi sowtu kondee i komoto efuso winsi sowtu kololu i sikin abi. Beibel taki tuutuu Kelesten á mu ’feegete fu kai sama kon a den osu’ (Hebrewsama 13:2). Neen meke wi o taki fu den akisi ya: Fa Yehofa e si taa kondee sama? A de fanowdu fu u kengi a fasi fa wi e si sama di wi á sabi? Fa u sa meke wan sama fu wan taa kondee fii bun, te den kon aini u kemeente?\nFA YEHOFA E SI TAA KONDEE SAMA?\n3, 4. Enke fa Ekisodesi 23:9 e soi, fa Gadu be wani den Islayelisama libi anga taa kondee sama? Saide a be wani den libi so anga den taa kondee sama?\n3 Baka di Yehofa puu en foluku a Egepte, a gi den weiti di be e leli den taki den mu libi bun anga den taa kondee sama (Ekisodesi 12:38, 49; 22:21). A libi be taanga gi den taa kondee sama, neen meke Yehofa be e solugu den. Den be sa go teke den nyanyan di be fika a den goon fu den Islayelisama. Dati a wan fu den sani di Yehofa be sete fu solugu den.—Lefitikesi 19:9, 10.\n4 Yehofa á gi den Islayelisama weiti namo di e soi fa den mu libi anga taa kondee sama, ma a membee den tu taki denseefi be de taa kondee sama (Leisi Ekisodesi 23:9.) Fosi den Islayelisama be toon saafu, den Egeptesama á be lobi den fu di den be de taa fasi (Genesesi 43:32; 46:34; Ekisodesi 1:11-14). A libi be taanga gi den Islayelisama di den be de taa kondee sama a Egepte. Yehofa be membee den a sani de. A soi den tu taki den mu libi bun anga den taa kondee sama di be e tan a den mindii.—Lefitikesi 19:33, 34.\nYehofa e soi switifasi gi taa kondee sama\n5. San o yeepi u fu si den taa kondee sama enke fa Yehofa e si den?\n5 Yehofa á kengi. Neen meke te taa kondee sama kon a wi kemeente, u mu holi a pakisei taki Yehofa e soi switifasi gi den (Deitolonomi 10:17-19; Maleyaki 3:5, 6). Pakisei den booko ede di den taa kondee sama abi. Kande den nai fusutan a tongo fu a kondee. Kande sama nai libi bun anga den, neen meke u mu meke moiti fu yeepi den. U mu libi switi anga den tu.—1 Peitilisi 3:8.\nA DE FANOWDU FU KENGI A FASI FA WI E SI TAA KONDEE SAMA?\n6, 7. San e soi taki den Dyu di be de Kelesten, be mu meke moiti fu den á paati bee?\n6 Den fosi Kelesten be leli taki den be mu libi bun anga ala sama. Den á be mu de enke den Dyu fu a ten de. Na a Pinksterfesa fu a yali 33, den Dyu di be de Kelesten a Yelusalem, be libi bun anga den taa kondee sama di be kon a Yelusalem (Toli 2:5, 44-47). A sani ya e soi taki den Dyu di be de Kelesten, be fusutan san a wani taki fu libi bun anga sama di yu á sabi.\n7 Wan sani be pasa, di den sama be kon a Yelusalem na a Pinksterfesa fu a yali 33. Den Dyu di be e taki Giikitongo be e kuutu taki, den taawan á be e libi bun anga den uman di á be abi man moo (Toli 6:1). Den apostel be wani losi a polobelema, neen meke den sende seibin man fu go seeka a toli. Den sende man di be abi Giiki nen. Kande den du a sani ya fu meke den uman ya fii bun.—Toli 6:2-6.\n8, 9. (a) Sowtu akisi o yeepi u fu sabi efu wi e si enke u bun moo taawan? (b) San u mu meke moiti fu koti pasi gi? (1 Peitilisi 1:22)\n8 Kande u nai poti pakisei, ma ala u gwenti du sani enke u famii efuso den sama di wi anga den kiya na a wan peesi (Romesama 12:2). Kande wi e yee fa den sama di e tan a u se, den sama di wi anga den e wooko na a wan peesi, efuso sikoo pikin e taki sani fu taawan di á fiti. Kande den e soso a lo fu a sama efuso a kololu fi en sikin. Fa yu e si den sowtu sani ya? San yu e du te wan sama e soso i kondee, i lo efuso a fasi fa i gwenti du sani?\n9 Wan pisiten, Peitilisi á be kaba lobi den sama di á be de Dyu. Ma bakaten a meke moiti fu kengi a fasi fa a be e si den (Toli 10:28, 34, 35; Galasiyasama 2:11-14). Efu wi e fii enke u bun moo taawan wi á mu daaidaai fu kengi. Te u si taki wi e paati bee, u mu meke moiti fu kengi tu. (Leisi 1 Peitilisi 1:22.) San o yeepi u fu du a sani ya? Holi a pakisei taki ala u a sondu sama, winsi sowtu kondee wi e tan. Fu di u sondu, meke ala u be mu dede (Romesama 3:9, 10, 21-24). Neen meke wi á bun moo taawan (1 Korentesama 4:7). U mu si a sani ya enke fa apostel Pawlesi be e si en. A be taigi den baala anga sisa taki „wi a ná taa kondee sama moo” ma wi a ’Gadu osufamii’ (Efeisesama 2:19). Ala u mu meke moiti fu lobi ala sama. U mu meke moiti fu kengi a fasi fa wi e denki.—Kolosesama 3:10, 11.\nFA I SA SOI SWITI FASI GI SAMA DI YU Á SABI?\n10, 11. Fa Bowas soi taki a be e si sama di a á sabi enke fa Yehofa e si den?\n10 Bowas be e si taa kondee sama enke fa Yehofa e si den. Saide u sa taki so? Di Bowas go luku en goon na a koti alisi yuu, neen a si fa Rut, wan Moab uman, be e wooko taanga. A be e dyunta den alisi di be kai a doti. A Weiti fu Mosesi be e gi en pasi fu du a sani ya. Ma toku, a akisi fosi a bigin dyunta den alisi di kai a doti. Di Bowas yee a sani ya, a foondoo. A gi Rut a okasi fu piki alisi a den peesi pe den wookoman fi en be koti den alisi dyunta.—Leisi Rut 2:5-7, 15, 16.\n11 A sani di Bowas du bakaten, e soi taki a be e booko en ede anga Rut. Bika a libi be taanga gi en. A taigi Rut fu a piki alisi koosube fu den uman di be e wooko gi en, fu den man di e wooko na a goon á fuufeli en. A gi Rut nyanyan anga wataa enke fa a be e gi den wookoman fi en. Bowas be e lesipeki a pooti taa kondee uman ya. A be e gi en taanga-sikin tu.—Rut 2:8-10, 13, 14.\n12. Sowtu wini a abi te wi e libi bun anga sama di wi á sabi?\n12 A ná di Rut holibaka gi en main Naomi namo, meke Bowas libi bun anga en, ma a fu di Rut be e dini Yehofa. Rut be e si Yehofa enke a Gadu di be o kibii en. A fasi fa Bowas libi anga en, e soi fa Yehofa lobi libisama (Rut 2:12, 20; Odo 19:17). Efu wi e libi bun anga taawan aini a ten ya, wi o yeepi „ala sowtu sama” fu sabi a waaleiti. Den o si tu taki Yehofa lobi den.—1 Timotiyesi 2:3, 4.\nWi e taki anga den sama di kon a fosi leisi a komakandaa? (Luku paragraaf 13, 14)\n13, 14. (a) Saide u mu meke moiti fu taki anga den nyun sama di kon a komakandaa? (b) San sa yeepi i fu taki anga wan taa kondee sama?\n13 U sa soi switifasi gi den sama di e kon a komakandaa, te wi e gi den odi. Son leisi te wan sama foloisi kon tan a wan kondee sen e kisi en, neen meke den nai wani fuufeli sama. Kande fu di den pooti efuso fu di den komoto a wan taa kondee, meke den e si enke den sama fu a kondee di den go, bun moo den. Neen meke a wi mu go taki anga den. A wi mu soi switifasi gi den. Efu a JW Language app de aini i tongo, i sa leli fa i sa gi den odi aini den tongo.—Leisi Filipisama 2:3, 4.\n14 Ai taanga gi i fu taki anga wan taa kondee sama? Kande i sa taigi en sama a yu. Da a o moo makiliki gi i fu taki anga en. A sani ya o yeepi i fu si taki yu anga a sama á kengi tumisi. Holi a pakisei taki ala nasi abi en bun se anga en swaki pisi.\nYEEPI ALA SAMA FU FII BUN\n15. San o yeepi u fu fusutan den sama di e meke moiti fu gwenti wan taa kondee?\n15 I mu akisi iseefi taki, efu a mi be go a wan taa kondee so, fa mi be o wani sama libi anga mi? A sani ya o yeepi i fu sabi fa i sa soi switifasi gi taa kondee sama (Mateyesi 7:12). Pasensi anga den sama di e meke moiti fu gwenti wan taa kondee. Biginbigin, kande u ná o fusutan fa den e denki, anga a fasi fa den e du sani. Ma toku u mu meke moiti fu lesipeki a fasi fa den e denki anga a fasi fa den e du sani. Wi á mu dwengi den fu denki efuso du sani enke wi.—Leisi Romesama 15:7.\nPasensi anga den sama di e meke moiti fu gwenti wan taa kondee\n16, 17. (a) San u sa du efu u wani gwenti anga wan taa kondee sama? (b) Fa u sa yeepi den sama di kon tan a u kondee?\n16 Efu u meke moiti fu sabi den gwenti fu den taa kondee sama, a o moo makiliki gi u fu gwenti anga den. Te wi e holi a Osufamii Anbegi, u sa meke moiti fu sabi wantu sani fu den taa kondee sama di kon a u kemeente, efuso di e tan na a pisi pe wi e peleiki. Wan taa fasi fa i sa meke mati anga sama di kon tan a yu kondee, a fu kai den kon nyan a yu osu. Yehofa be „opo pasi gi den taa kondee sama fu den be sa teke a biibi”. Neen meke u mu waka neen baka, da u opo doo gi taa kondee sama „moomoo den sama di wi anga den de na aseefi biibi”.—Toli 14:27; Galasiyasama 6:10; Yopu 31:32.\nWi e kai taa kondee sama kon a wi osu? (Luku paragraaf 16, 17)\n17 Te wi e meke ten gi den sama di kon tan a u kondee, da a o bigi gi u fu si a moiti di den e meke fu du sani enke den sama fu a kondee. Kande wi o si taki den abi sama fanowdu fu leli den a tongo fu a kondee. Kande u sa soi den tu sowtu kantoo den mu go fu fende wan osu efuso wan bun wooko. Den baala anga sisa o fende wini te u du den sani ya gi den.—Odo 3:27.\n18. Sama baka den baala anga sisa di foloisi go a wan taa kondee sa waka?\n18 Den sama di foloisi go tan a wan taa kondee, mu meke moiti fu du sani enke den sama fu a kondee pe den go. Na a sani ya Rut be du. A fosi sani di a du, a be e lesipeki den gwenti fu den sama, bika a begi den sama fosi a bigin piki nyanyan a den goon (Rut 2:7). A be e bigi gi en taki den sama meke a piki nyanyan a den goon. Du fu tu sani, a á be e daaidaai fu taigi sama taki a sani di den be e du gi en, e bigi gi en (Rut 2:13). Efu baala anga sisa di foloisi go tan a wan taa kondee e tyai denseefi so, a o moo makiliki gi den taa baala anga sisa anga den sama fu a kondee fu lesipeki den.\n19. Saide u mu libi bun anga taa kondee sama?\n19 Ai bigi gi u taki Yehofa soi bun ati gi u, fu di a gi ala sama a okasi fu yee a bun nyunsu. Son sama á be fende a okasi fu sutudeli Beibel, efuso kon makandaa anga a foluku fu Yehofa a den kondee. Neen meke now di den abi a okasi fu kon makandaa anga wi, u mu yeepi den fu den fii enke a osu den de. Kande u ná abi moni efuso taa sani fu gi den, ma te wi e libi bun anga den, da wi e soi taki u lobi den enke fa Yehofa lobi den. Enke sama di e waka a Yehofa baka, meke u du san u poi fu libi bun anga den taa kondee sama di de a u mindii!—Efeisesama 5:1, 2.\n^  (paragraaf 1) Den kengi wantu nen aini a artikel ya.


Suku gudu di o tyai wini gi i—Lukasi 16:9 | Wakititolen\nSuku gudu di o tyai wini gi i\n„Kee anga den sama di e kee”\nSaide u mu „gafa Yah”?\n„Meke a yeepi i fu ala san yu abi a pakisei fu du, waka bun”\nNá meke Saatan koli i\nLEISI AINI Acholitongo Bataks (Karo) Bataks (Simalungun) Bataks (Toba) Bauletongo Biak Bislamatongo Chopi Dajaks Ngaju Drehu-tongo Groenlandtongo Hmong (wit) Ibantongo Ingrisitongo Javaans Kambodyatongo Karen (S’gaw) Kasaktongo Katyintongo Ketyuwatongo (Ayakutyo) Ketyuwatongo (Kusko) Kikongotongo Kimbundutongo Kisitongo Krio Laostongo Lomwetongo Lukonsotongo Makuatongo Maltatongo Mapudunguntongo Mauritius Kriorotongo Misotongo Nadautongo Navayotongo Ngangela Ni-weitongo Niastongo Nyanekatongo Nyungwe Okanisitongo Quichua (Chimborazo) Quichua (Imbabura) Romani (Macedonië, cyrillisch) Romanitongo (Masedoniya) Romanitongo (Zuidsei fu Grikikondre) Runyankoretongo Rutorotongo Sangirees Seisyel-èilanti Kriorotongo Senatongo Sramakatongo Sundaas Tahititongo Tswatongo Tyokwetongo Tyuabotongo Udgurtongo (sirilis-alfabet) Umbundutongo Urdutongo Urundtongo Walisitongo Wayuunaikitongo\nA Wakititolen (anga sutudi-artikel) | yuli 2017\n„Koboloiki den gudu di wi abi aini a goontapu ya pe leti-du á de, fu meke mati.”—LUKASI 16:9.\nSINGI: 122, 129\nFa u sa koboloiki den goontapu gudu fu u fu wi anga Yehofa toon bun mati?\nFa u sa soi taki wi a ná saafu fu gudu aini a goontapu ya pe sama lobi moni?\nSaide i de kabakaba fu suku gudu di o tyai wini gi i?\n1, 2. Saide pootiman o de ala yuu aini a goontapu ya?\nA GOONTAPU ya á paati anga leti. Sama e moo booko den ede anga moni, pe fu den booko den ede anga taawan. Ai taanga gi omen yonkuuwan fu fende wooko. Boiti dati, a omen sama e meke moiti fu go tan a den gudu kondee winsi ogii sa miti den. Ma den gudu kondee seefi abi omen pootiman. Te u luku a hii goontapu, da wi e si taki pootiman e kon moo pooti, ma den guduman e kon moo gudu. Bakabaka ya wantu ondoosukuman taki a moni di wantu guduman abi, ipi moo a moni fu ala taa sama a goontapu. A de gagagaa fu si taki wantu sama abi tyaipi moni fu solugu den pikin anga den bakapikin, ma na a taa se miliyunmiliyun sama e pina. Yesesi be sabi a sani ya a fesi. A be taki: „Den pootiman o de anga u ala yuu” (Malikisi 14:7). Saide a goontapu ya á paati anga leti?\n2 Yesesi be sabi taki a Gadu Kownukondee wawan poi meke sani waka a wan leti fasi a goontapu. Beibel taki „sama di e du bisnis”, keliki, anga den politiki palitei a den sani fu a goontapu fu Saatan (Openbaring 18:3). A foluku fu Gadu nai mumui anga politiki anga falisi keliki. Ma gaanse fu a foluku fu Gadu á poi taki den nai du bisnis aini a goontapu ya.\n3 Enke Kelesten u mu ondoosuku useefi fu sabi fa wi e si a meke di sama e meke omen moni aini a goontapu ya. U mu akisi useefi taki: ’Fa mi sa koboloiki den gudu fu mi fu soi taki mi e dini Gadu anga mi hii ati? San mi mu du fu mi á mumui tumisi anga a bisnis fu a goontapu ya? San e soi taki den sama di e dini Gadu aini a ten ya e biibi taki Gadu o yeepi den?\nA TOLI FU A FUTUBOI DI Á BE TYAI ENSEEFI BUN\n4, 5. (a) San miti a futuboi fu a ageisitoli fu Yesesi? (b) San Yesesi taki den bakaman fi en mu du?\n4 Leisi Lukasi 16:1-9. A toli di Yesesi gi fu a futuboi di á be tyai enseefi bun, a wan toli di u mu sidon pakisei. Sama taigi a basi taki a futuboi e poli en moni, neen meke a basi puu en a wooko. * (Luku a maiki a ondoo.) Ma a futuboi wooko anga „koni”. Fosi a lasi en wooko, a meke mati anga sama di be sa yeepi en bakaten. Di Yesesi gi den disipel fi en a toli ya, a ná taanga-sikin a be e gi den fu du sani di á fiti fu suku wini gi denseefi, bika a dati den sama fu a goontapu ya e du. Ma Yesesi gi den a toli ya fu leli den wan sani.\n5 Yesesi be sabi taki leti enke fa a libi kon taanga gi a futuboi di be lasi en wooko wanboowanboo, a letiso a libi be o taanga gi den bakaman fi en aini a goontapu ya pe sani nai waka a wan leti fasi. Neen meke a taigi den taki: „Koboloiki den gudu di wi abi aini a goontapu ya pe leti-du á de, fu meke mati.” A sani ya e soi taki u mu koboloiki u goontapu gudu fu meke mati anga Yehofa anga Yesesi. Saide? Bika te den gudu ya kaba, da den mati ya, Yehofa anga Yesesi, o ’gi u wan tanpeesi pe sama man libi fu teego’. San u sa leli fu a sani di Yesesi taki?\n6. Fa u du sabi taki Gadu á be meke u fu e wooko moni aini a goontapu ya?\n6 Beibel e soi kiin taki Gadu á be meke libisama fu e wooko fu fende moni. A be gi Adan anga Efa moo san den be abi fanowdu aini a dyali fu Eden. A á be de fu den pai gi den sani de (Genesesi 2:15, 16). Boiti dati, di Gadu be gi den salufuwan en santa yeye aini a ten fu den apostel, „nawan sama be e si enke den sani di a abi, a fi en wawan, ma den be e paati ala san den abi anga taawan” (Toli 4:32). A polofeiti Yesaya be taki, aini a ten di e kon sama o man nyan den nyanyan di de na a goontapu sondee fu pai (Yesaya 25:6-9; 65:21, 22). Ma fu di a ten de á doo ete, meke wi enke Kelesten mu soi taki u „koni” enke fa Yesesi taki. Dati wani taki anga ala fa wi o koboloiki den goontapu gudu fu u fu tan a libi, u mu meke moiti tu fu meke Yehofa piisii.\nKOBOLOIKI DEN GOONTAPU GUDU FI I BUN\n7. Sowtu taanga-sikin Yesesi gi u aini Lukasi 16:10-13?\n7 Leisi Lukasi 16:10-13. A futuboi aini a ageisitoli fu Yesesi be meke moiti fu toon mati anga sama di be o yeepi en bakaten. Ma ná fu di Yehofa anga Yesesi o yeepi u meke u mu toon mati anga den. Yesesi be wani u fusutan taki a fasi fa wi e koboloiki den goontapu gudu fu u, e soi efu wi e dini Yehofa anga u hii ati. Fa u sa soi taki wi e dini Yehofa anga u hii ati?\n8, 9. Fa son Kotoigi soi anga a fasi fa den e koboloiki den gudu taki den e dini Yehofa anga den hii ati?\n8 Wan fasi fa wi e soi taki wi e dini Yehofa anga u hii ati, a te wi e gi moni fu holibaka gi a peleikiwooko di Yesesi be taki be o du a hii goontapu (Mateyesi 24:14). Wan pikin meisyo aini Indiya be abi wan pikin kedee pe a be e kibii moni. Pee sani seefi a á be e bai. Di a kedee fuu, neen a gi a olikanisâsi a moni di be de aini fu holibaka gi a peleikiwooko. Wan baala a Indiya abi wan kokoonoto goon. A be tyai kokoonoto go gi den baala di e wooko na a kantoo a Malayalam pe den e puu den buku poti aini taa tongo. Den baala anga sisa fu a kantoo ya gwenti bai kokoonoto, neen meke a baala be si enke efu a gi den kokoonoto, den o fende wini moo a moni di a be o gi den. A sani ya a tuutuu „koni”. Wantu baala fu Giikikondee gwenti gi a Betel famii oleifi-oli, kasi anga taa nyanyan sani tu.\n9 Wan baala aini Sili Lanka gi a olikanisâsi pasi fu holi komakandaa anga konkelesi na a peesi fi en. A meke wantu Kotoigi di e du a fuuten diniwooko tan ape tu. A baala ya be sa meke moni anga a peesi fi en. Neen meke den Kotoigi fu a pisi de di ná abi ipi moni e teke en fu bigi taki a baala ya e yeepi den. Aini den kondee pe lanti tapu a wooko fu u, baala e koboloiki den osu enke Kownukondee zaal. A sani ya e yeepi pionili anga taa Kotoigi di ná abi moni fu holi komakandaa a wan peesi sondee fu pai yuu.\nDen mati fu Gadu e koboloiki den gudu fu yeepi taawan\n10. San a wantu fu den wini di wi o fende te wi e gi sama sani?\n10 Den ondoofenitoli ya e soi taki sama sa „fitoow” a foluku fu Gadu anga „pikinpikin sani” (Lukasi 16:10). Den e koboloiki den gudu fu yeepi taawan. Fa den mati fu Yehofa e fii te den e koboloiki den gudu fu yeepi taawan? Den e piisii, bika den sabi taki te den e paati san den abi anga taawan, den e kibii gudu a hemel (Lukasi 16:11). Wan sisa di e gi moni ala yuu fu holibaka gi a peleikiwooko di e du a hii goontapu taki a si fa en libi kengi den yali di pasa. A taki: „Mi si enke o moo mi e gi sama sani, o moo mi e libi bun anga den. Mi e moo gi den paadon, mi e moo pasensi anga den. Boiti dati a moo makiliki gi mi fu aliki taawan anga fu holidoo winsi sani á waka enke fa mi wani.” A omen taa sama fende wini tu fu di den e paati san den abi anga taawan.—Psalm 112:5; Odo 22:9.\n11. Fa wi e soi taki u koni te wi e gi moni fu holibaka gi a peleikiwooko? (b) Fa sani e waka gi a foluku fu Gadu aini a ten ya? (Luku a fowtow na a bigin.)\n11 Te wi e gi moni fu meke a peleikiwooko go a fesi, a wan taa fasi fa wi e soi taki u koni. Winsi wi á poi du a fuuten diniwooko efuso winsi wi á poi go a pe yeepi de fanowdu, tokuso a moni di wi e gi e tyai wini gi taawan (Odo 19:17). Na a moni di wi e gi meke a olikanisâsi man meke buku. Na a moni de e meke a peleikiwooko go a fesi aini den pooti kondee pe omen sama e kon a waaleiti. Ná pikin dii Beibel dii aini den kondee enke Kongo, Madagaskali anga Rowanda. Son leisi na a moni di wan sama e wooko wan hii wiki efuso wan hii mun den abi fanowdu fu bai wan Beibel. A omen yali osufamii edeman be mu e wegi luku efu a wan Beibel den o bai efuso nyanyan gi a osufamii. Ma fu di taa sama e gi moni, meke a olikanisâsi man poti a Beibel aini a tongo di den sama aini den pooti kondee ya e taki. Neen meke nownow baala anga sisa anga den sutudi fu den sa fende Beibel sondee fu pai. (Leisi 2 Korentesama 8:13-15.) A sani ya e soi taki den sama di e gi moni fu holibaka gi a wooko anga den sama di e fende yeepi e toon Yehofa mati.\nYU Á MU LIBI BIGI\n12. Fa Abalaham soi taki a be e biibi Gadu?\n12 Wan taa fasi fa wi e soi taki wi a Yehofa mati, a te u nai libi bigi. Boiti dati u mu meke moiti fu fende gudu di ná o poli. Na a sani de Abalaham be du. Di Yehofa taigi en fu a gwe fika a gudu foto Ur, a aliki neen a go tan aini tenti. A du den sani ya fu di a be wani toon Yehofa mati (Hebrewsama 11:8-10). Winsi fa a be gudu tokuso en biibi be taanga. A be e si Yehofa enke a Gadu di be o puu en a nowtu (Genesesi 14:22, 23). Yesesi be gi den sama aini a ten fi en taanga-sikin fu waka a Abalaham baka. Wan leisi a taigi wan yonkuu guduman taki: „Efi i wani dini Gadu sondee fowtu, da go seli den sani di yu abi, da i paati a moni gi den pootiman, da yu o fende wan gudu a hemel. Te i kaba, da i kon toon mi bakaman” (Mateyesi 19:21). A yonkuman ya biibi á be taanga enke du fu Abalaham. Ma taa sama be de di be e biibi Gadu anga den hii ati.\n13. (a) Sowtu taanga-sikin Pawlesi gi Timotiyesi? (b) Fa u sa wooko anga san Pawlesi taki aini a ten ya?\n13 Timotiyesi a be wan man di biibi be taanga. Baka di Pawlesi kai Timotiyesi „wan bun suudati fu Kelestesi”, Pawlesi taigi en taki: „U mu de kabakaba fu nyan pina. Nawan suudati e booko en ede anga bisnis. Neen meke a sama di teke en enke suudati e piisii anga en” (2 Timotiyesi 2:3, 4). A moo enke wan miliyun bakaman fu Yesesi e du a fuuten diniwooko. Ala den Kotoigi ya e du ala san den man fu du san Pawlesi taki. Den nai meke den lekalaama fu a giili goontapu ya koli den. Den e holi san Beibel taki a pakisei: „A sama di lobi leni moni na a saafu fu a sama di leni en a moni” (Odo 22:7). Saatan wani u koboloiki ala u ten anga u kaakiti fu wooko moni aini a goontapu ya. Son sama e leni omen moni fu bai wan osu, wan wagi, pai gi sikoo efuso fu toow. Efu wi á luku bun, wi e de a paiman omen yali. Ma wi e soi taki u koni te u nai libi bigi, te u nai meke paiman anga te u nai poli moni. A so wi o abi a okasi fu dini Gadu enke fa u wani. U ná o de saafu fu moni efuso a bisnis fu a goontapu ya.—1 Timotiyesi 6:10.\n14. San u mu de kabakaba fu du? Gi wantu ondoofenitoli.\n14 Efu wi á wani libi bigi, u mu poti Gadu Kownukondee a fesi. Wan baala anga en uman be abi wan gaan bodeleifi di be e daai bun. Ma fu di den be wani du a fuuten diniwooko baka, meke den seli a bodeleifi. Den seli a boto fu den anga son sani di den be abi. Baka dati den go yeepi meke a edekantoo a Warwick, aini New York. A sani ya be bigi gi a baala anga en uman, bika den be abi a okasi fu wooko wantu wiki anga a mma anga dda fu a baala. Boiti dati den be abi a okasi tu fu wooko anga a umanpikin fu den anga a man fi en. Wan sisa di e du a pioniliwooko a Colorado, wan peesi aini Ameekankondee, be fende wooko a wan banku. A be e du a wooko ya wantu dei aini a wiki namo. Ma den basi fi en be lobi a fasi fa a be e du en wooko, neen meke den akisi en efu a wani wooko a hii wiki. Den taigi en taki den o pai en dii toon moo ipi. Fu di a sisa be sabi taki a ná o poi pionili efu a wooko hii wiki, meke a á teke a wooko. Den sani ya, a wantu fu den sani di son Kelesten e du fu di den wani du ala san den man gi Yehofa. Efu u de kabakaba fu poti a Kownukondee a fesi, wi e soi taki wi e teke en fu bigi taki wi anga Gadu a mati. Wi e soi tu taki a de di wi anga Yehofa de mati bigi gi u moo goontapu gudu.\nTE DEN GOONTAPU GUDU FU U NÁ O DE MOO\n15. Sowtu gudu e meke sama moo piisii?\n15 Winsi wan sama gudu, dati á wani taki Gadu lobi a fasi fa ai libi. Yehofa e belesi den sama di e „du omen bun sani”. (Leisi 1 Timotiyesi 6:17-19.) Wan sisa den e kai Lucia be yee taki den be abi peleikiman fanowdu a Albaniya. * (Luku a maiki a ondoo.) Neen meke a foloisi komoto a Italiyakondee aini 1993, neen a go a Albaniya. A á be abi wooko di a go de, ma toku a be e biibi taki Yehofa be o solugu en. Di a leli Albaniyatongo a yeepi moo enke 60 sama fu dopu. Kande u ná abi bun bakapisi aini a peleikiwooko enke a sisa ya. Ma ala den sani di wi e du fu yeepi sama fu fende a pasi fu libi, a wan sani di u ná o feegete noiti.—Mateyesi 6:20.\nDen sani di wi e du gi Yehofa anga a Kownukondee e meke u piisii\n16. (a) San o pasa anga a bisnis fu a goontapu ya? (b) Fa u mu si goontapu gudu te u pakisei san o pasa dyonson?\n16 Yesesi taki: „Te i ná abi den gudu ya moo.” A á taki kande den ná o de moo (Lukasi 16:9). Aini a ten ya a omen banku abi moni polobelema. A omen kondee abi moni polobelema tu. Ma dyonson a libi o moo taanga. Sani ná o waka bun anga bisnis, keliki anga politiki palitei fu a goontapu fu Saatan. A polofeiti Eseikiyeli anga Sefanya taki gowtu anga solufu o toon soso sani. A den sani ya a goontapu fu Saatan e si enke den moo pelensipali sani (Eseikiyeli 7:19; Sefanya 1:18). Fa wi o fii te u kon gaandi da u fusutan taki wi á be poti Gadu Kownukondee a fesi aini u libi? U be o fii enke wan man di tyotyo en hii libi fu wooko omen moni, neen a kon fusutan bakaten taki a soso falisi moni den be gi en (Odo 18:11). Den gudu fu a goontapu ya o kaba a soso. Neen meke u mu koboloiki den gudu di wi abi fu toon Yehofa anga Yesesi mati. Den sani di wi e du gi Yehofa anga a Kownukondee o meke u piisii tuutuu.\n17, 18. San den mati fu Yehofa e angii fu du aini a ten di e kon?\n17 Te Gadu Kownukondee o tii, nawan sama o pai yuu efuso leni moni moo. Tyaipi nyanyan o de. A ná o de fu u bai den. Dataa anga deesi seefi ná o de fanowdu moo. Den mati fu Yehofa o go e fende den moo bun sani fu a goontapu. Den ná o koboloiki gowtu, solufu anga taa dii sani fu kon gudu, ma den o koboloiki den fu moin denseefi. Wi o man fende den moo bun udu, siton, anga ayee fu meke moin osu. Den mati fu u o yeepi u wooko. A ná o de fu u pai den. Wi o go e paati den sani di o de a goontapu anga makandaa.\n18 Disi a wantu fu den belesi di den mati fu Yehofa o fende. Den sama di e dini Yehofa o piisii di den o yee Yesesi taki: „Den sama di Nda belesi, u kon, da u go aini a Kownukondee di a seeka gi u senten di goontapu sete.”—Mateyesi 25:34.\n^ paragraaf 4 Yesesi á taki efu a lei den lei gi a futuboi. Lukasi 16:1 e soi taki a „yee” a basi „yee” taki a futuboi e poli den gudu fi en. Kande a lei wan sama lei gi a futuboi. Ma winsi fa sani waka, Yesesi wani u poti pakisei a san a futuboi du di a basi puu en a wooko.\n^ paragraaf 15 A ondoofenitoli fu Lucia Moussanett de aini a Ontwaakt! fu 22 yuni 2003, bladzijde 18-22.\nFA I SA GI MONI NA A WEBSITE FU HOLIBAKA GI A OLIKANISÂSI\nYehofa Kotoigi e yeepi sama a hii goontapu fu fusutan Beibel. Den e yeepi den sama di e tan aini kondee pe gaan ogii pasa. A den moni di sama e gi e yeepi den fu du ala den sani ya. Efi i wani gi wan moni a internet, da go a jw.org/djk, da i doloki a pisi di e den e kai „Poti wan moni gi a wooko di wi e du a hii goontapu”. I sa doloki a pisi ya winsi pe fu a website i de.\nGoontapu gudu: A den sani di wi abi. A moo bun fu koboloiki den fu yeepi taawan anga fu holibaka gi a Kownukondee, pe fu u koboloiki den fu suku wini gi useefi. A so wi e meke mati anga Yehofa anga Yesesi\nA WAKITITOLEN (ANGA SUTUDI-ARTIKEL) yuli 2017